
Text rozhodnutia
Súd: Krajský súd Žilina Spisová značka: 6Co/290/2011 Identifikačné číslo súdneho spisu: 5410202381 Dátum vydania rozhodnutia: 31. 10. 2012 Meno a priezvisko sudcu, VSÚ: JUDr. Yvetta Dzugasová ECLI: ECLI:SK:KSZA:2012:5011897628.1 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedníčky JUDr. Yvetty Dzugasovej, sudcov JUDr. Jany Urbanovej a JUDr. Jany Kotrčovej, v právnej veci navrhovateľov: 1/ D. R., nar. XX.X.XXXX, bytom V. č. XXX, 2/ mal. G. R., nar. XX.XX.XXXX, bytom V. č. XXX, 3/ mal. M. R., nar. XX.X.XXXX, bytom V. č. XXX, navrhovatelia 2/ a 3/ zastúpení v konaní kolíznym opatrovníkom Úradom práce, sociálnych vecí a rodiny v Dolnom Kubíne, Námestie slobody č. 1, IČO: 37 905 511, všetci zastúpení JUDr. Miroslavom Bachyncom, so sídlom D. č. XXX, proti odporcovi: TESKO, spol. s r.o., so sídlom Nesluša č. 1035, IČO: 36 373 265, právne zastúpený spoločnosťou Advokátska kancelária, s.r.o., so sídlom Žilina, Vojtecha Tvrdého č. 17, IČO: 36 436 640, o náhradu nemajetkovej ujmy, v konaní o odvolaní navrhovateľov a odporcu proti rozsudku Okresného súdu Dolný Kubín č. k. 4C/39/2010-147 zo dňa 7. júna 2011, takto r o z h o d o l : Krajský súd rozsudok okresného súdu potvrdzuje. Odporcovi náhradu trov odvolacieho konania nepriznáva. o d ô v o d n e n i e : Okresný súd napadnutým rozsudkom zamietol návrh, ktorým navrhovatelia žiadali podľa § 11 a § 13 Občianskeho zákonníka, aby súd zaviazal odporcu k povinnosti zaplatiť k rukám navrhovateľky 1/ sumu 33.333,- eur, na účet navrhovateľa 2/ sumu 33.333,- eur a na účet navrhovateľa 3/ sumu 33.333,- eur do troch dní od právoplatnosti rozsudku. Náhradu trov konania súd prvého stupňa odporcovi podľa § 150 O.s.p. nepriznal. Z výsluchu účastníkov konania, ako aj listinných dôkazov bolo nesporne preukázané, že dňa 7.4.2004 došlo k pracovnému úrazu pri výkone zamestnania s následkom smrti G. R.. Tento úraz bol vyšetrovaný Inšpektorátom práce Bratislava (konanie č. 040/04Ph), pričom bolo zistené, že rozhodnutím zo dňa 8.11.2004 bola spoločnosti TESKO, s.r.o. uložená pokuta vo výške 100.000,- Sk, za to, že „nedohodol s dodávateľom prác zabezpečenie a vybavenie pracoviska pre bezpečný výkon prác a neurčil zodpovedného pracovníka, ktorý mal riadiť vykonanie prác a neposkytol zamestnancovi účinné osobné ochranné pracovné prostriedky.“ Rozhodnutím Národného inšpektorátu práce Košice č. 3031/2001-2,1 zo dňa 1.8.2005 (správne 21.6.2005, poznámka odvolacieho súdu) bolo citované rozhodnutie zrušené, a to z dôvodu, že „podľa výsledkov vyšetrovania samotného pracovného úrazu M. R. je potrebné považovať z objektívneho hľadiska za hlavnú príčinu vzniku úrazu konanie postihnutého zamestnanca, ktorý v rozpore s vydaným pokynom vstúpil do výkopu. Pritom štyria svedkovia nezávisle na sebe potvrdili, že menovaný postihnutý bol poučený o zákaze vstupu do výkopu. Rovnako z výsledkov tohto vyšetrovania je zrejmé a nepochybné, že nepridelenie ochrannej prilby nebolo v príčinnej súvislosti so vznikom smrteľného pracovného úrazu, pretože ani použitie prilby by nezabránilo uduseniu postihnutého zamestnanca.“ Rozhodnutie nadobudlo právoplatnosť dňa 27.6.2005. Vo veci tiež prebiehalo vyšetrovanie Okresným riaditeľstvom Policajného zboru v Bratislave v konaní č. ORP-373/2004 a bolo zistené, že uznesením zo dňa 27.2.2009 bolo zastavené trestné stíhanie, ktorého sa mal dopustiť neznámy páchateľ preto, že v rozpore s predpismi o bezpečnosti práce nezabezpečil výkop kanalizácie proti zasypaniu, následkom čoho sa zosypal ľavý okraj po stranách výkopu, ktorý zasypal G. R., čím u poškodeného nastala smrť udusením a zmliaždením tkaniva mozgu. Uznesením č. k. 1Pv 567/04-61 zo dňa 16.4.2009 Okresná prokuratúra Bratislava V. sťažnosť proti uvedenému uzneseniu zamietla, nakoľko z vykonaného dokazovania vyplynulo, že poškodený bol v rámci vykonaného školenia poučený o nebezpečenstve a ohrozeniach pri zemných prácach a oboznámený s vyhláškou č. 374/1990 Zb., ktorá v ustanovení § 21 ods. 3 stanovuje zákaz vstupu do strojom vykopaných nezabezpečených výkopov a pri rozdelení prác bol upozornený na zákaz vstupu do výkopov. Vypočutím svedkov bolo zistené, že pri rozdelení prác všetkým pracovníkom bolo daný prísny zákaz vstupovať do výkopov. Nebolo preukázané, že by konkrétne p. R. niekto poslal, aby vstúpil do nezapaženej jamy. Zamestnanci dostali prilby aj rukavice. Boli poučení ohľadne predpisov bezpečnosti pri práci. Navrhovatelia nepreukázali, že by proti rozhodnutiu Národného inšpektorátu práce Košice č. 3031/2001-2,1 zo dňa 1.8.2005 (správne 21.6.2005, poznámka odvolacieho súdu) podali žalobu podľa § 244 a nasl. O.s.p. Za daného stavu je potom súd viazaný rozhodnutiami, ktorými sa zodpovednosť odporcu nepreukázala a ktorými bolo zistené, že za jedinú príčinu pracovnému úrazu M. R. je potrebné považovať z objektívneho hľadiska konanie postihnutého zamestnanca, ktorý v rozpore s vydaným pokynom vstúpil do výkopu. Pri rozhodovaní o náhrade trov konania okresný súd zohľadnil fakt, že v danom prípade bola podaná žaloba pozostalými, z ktorých dvaja sú maloleté deti po otcovi, ktorý utrpel smrteľný úraz pri výkone zamestnania. Proti rozsudku okresného súdu podali v zákonnej lehote odvolanie navrhovatelia, ktorí žiadali napadnuté rozhodnutie zrušiť a vec vrátiť na ďalšie konanie. Uviedli, že už v žalobnom návrhu poukazovali na porušenie konkrétnych ustanovení zákona č. 330/1996 Z. z. zo strany odporcu, ako aj spoločnosti Doprastav, a.s., čo bolo konštatované inšpektorátom práce. Na tejto skutočnosti nič nemení rozhodnutie Národného inšpektorátu práce Košice, podľa ktorého jedinou príčinou pracovného úrazu G. R. bolo jeho správanie sa a nedodržanie pokynov zamestnávateľa. Prvostupňový súd bol povinný vysporiadať sa na základe dokazovania s tým, že na základe akých skutočností došlo k tomu, že odporca nedohodol s objednávateľom prác zabezpečenie a vybavenie pracoviska pre bezpečný výkon práce a neurčil zodpovedného pracovníka, neposkytol postihnutému pracovníkovi pri výkopových prácach potrebné a účinné osobné ochranné prostriedky - ochrannú prilbu, nevykonal preukázateľne preverenie vedomostí zamestnancov zo školenia dňa 25.2.2004, nevykonával kontrolu dodržiavania predpisov bezpečnosti a ochrany zdravia pri práce; uvedené okolnosti sú v súhrne aj jednotlivo porušeniami, v dôsledku ktorých vznikla povinnosť zamestnávateľa v príslušnej miere podieľať sa na náhrade nemajetkovej ujmy ako po stránke subjektívnej, tak i po stránke objektívnej. Ak prvostupňový súd na základe vykonaného dokazovania konštatoval, že nebohý R. sa zúčastnil školenia a bol poučený o zákaze vstupovať do výkopu, tak tomuto konštatovaniu chýba zásadný dôkaz, ktorým nemôže byť výpoveď svedkov, ale len písomný dôkaz o tom, že sa školenia zúčastnil. Takýto dôkaz v konaní predložený nebol. V konaní tiež nebolo preukázané, že by zo strany R. došlo k prevzatiu ochrannej prilby. Svedkovia v konaní potvrdili, že poškodený išiel do výkopu za účelom merania jeho hĺbky, nevkročil tam teda svojvoľne. Ak svedok M. vypovedal, že zamestnancom zakázal vstupovať do výkopu, táto výpoveď je nevierohodná. Odvolatelia zdôraznili, že z rozhodnutí okresnej prokuratúry, ako aj inšpektorátu práce nevyplýva, že by jedinou príčinou pracovného úrazu bolo konanie zamestnanca. Súd prvého stupňa mal preto ustáliť pomer, v akom sa nebohý R. podieľal na vzniku úrazu. Proti rozsudku okresného súdu bolo podaného odvolanie aj zo strany odporcu, a to proti výroku o trovách konania. Nesúhlasil s použitím § 150 O.s.p. Aj napriek tomu, že nenesie zodpovednosť za smrteľný úraz právneho predchodcu navrhovateľov, prispel na úhradu nákladov spojených s pohrebom. Od začiatku bolo nesporné, že žaloba je nekvalifikovaná, neúčelná a navrhovateľom zrejme uplatnený nárok nepatrí. Odporcovi vznikli zbytočné trovy, ktorých náhradu žiadal priznať. Kolízny opatrovník vo vyjadrení k odvolaniu navrhovateľov žiadal napadnutý rozsudok v celom rozsahu potvrdiť. Odporca vo vyjadrení k odvolaniu navrhovateľov uviedol, že súd prvého stupňa rozhodol správne. Je mu ľúto situácie, ktorá nastala, avšak došlo k nej bez jeho zavinenia. Mal za to, že k rodine nebohého G. R. pristupoval korektne, najmä tým, že uhradil náklady spojené s pohrebom. Zopakoval tiež argumenty uvedené už vo vyjadrení k odvolaniu navrhovateľov. Krajský súd, ako súd odvolací (§ 10 ods. 1 O.s.p), preskúmal rozsudok okresného súdu v rozsahu vyplývajúcom z ustanovenia § 212 ods. 1 O.s.p. a bez nariadenia pojednávania podľa § 214 ods. 2 O.s.p. v spojení s § 156 ods. 3 O.s.p. tento rozsudok podľa § 219 ods. 1 O.s.p. ako vecne správny potvrdil. Krajský súd podrobne preskúmal všetky rozhodujúce otázky, ktoré boli vo veci vznesené a dospel k záveru, že rozhodnutie súdu prvého stupňa je vo výroku správne. Pri rozhodovaní však aplikoval iné ustanovenie právneho predpisu, na ktorý postup boli účastníci podľa § 213 ods. 2 O.s.p. upozornení. Odporca súhlasil s iným právnym posúdením veci, kolízny opatrovník ponechal posúdenie veci na odvolacom súde. Zo strany navrhovateľov nebolo zodpovedajúce stanovisko krajskému súdu doručené. Podľa § 100 ods. 1 Občianskeho zákonníka právo sa premlčí, ak sa nevykonalo v dobe v tomto zákone ustanovenej (§ 101 až 110). Na premlčanie súd prihliadne len na námietku dlžníka. Ak sa dlžník premlčania dovolá, nemožno premlčané právo veriteľovi priznať. Podľa odseku 2 veta prvá uvedeného ustanovenia premlčujú sa všetky majetkové práva s výnimkou vlastníckeho práva. Premlčanie je definované ako uplynutie času ustanoveného v zákone na vykonanie práva, ktorý uplynul bez toho, aby sa právo bolo vykonalo, v dôsledku čoho povinný subjekt môže čeliť súdnemu uplatneniu práva námietkou premlčania. Použitie námietky premlčania má za následok zánik nároku patriaceho k obsahu práva, teda zánik jeho súdnej vymáhateľnosti, v dôsledku čoho premlčané právo nemožno oprávnenému priznať. Premlčanie možno považovať za všeobecný občianskoprávny inštitút, ktorý sa uplatňuje pri všetkých subjektívnych občianskych právach okrem tých, ktoré sa buď nepremlčujú vôbec (§ 100 ods. 2 a 3 Občianskeho zákonníka), alebo ktoré sa prekludujú v prípadoch výslovne ustanovených v zákone (§ 583), alebo ktoré zanikajú uplynutím doby (§ 578). Funkciou premlčania je uľahčiť obranu povinného subjektu proti právam, ktoré trvali dlho, a preto často možno predpokladať, že už zanikli. Keby povinný subjekt nemal námietku premlčania, musel by sa brániť námietkou, že právo zaniklo určitým spôsobom (napr. splnením, započítaním alebo inak). Dokázanie tejto skutočnosti po dlhšom čase by mohlo viesť k značným alebo neprekonateľným ťažkostiam práve preto, lebo právo trvalo dlho. Námietka premlčania rieši takéto situácie zjednodušene, v súlade s požiadavkami istoty právnych vzťahov a ochrany povinného subjektu, povinnosť ktorého pravdepodobne zanikla. Niekedy sa týmto spôsobom zmarí právo oprávneného subjektu, ale aj pre ten prípad môže byť ospravedlnením to, že mal dosť času, aby sa o vykonanie svojho práva staral a aby ho uplatnil. Podstata premlčania spočíva v tom, že uplynula zákonom ustanovená doba, teda premlčacia doba, a to bez toho, že by bol oprávnený subjekt svoje právo vykonal, hoci tak urobiť mal a mohol. Predmetom podanej žaloby bola skutočnosť, že konaním odporcu malo byť zasiahnuté do osobnostných práv navrhovateľov, konkrétne do práva na súkromie, ktoré zahŕňa právo na realizáciu a rozvíjanie rodinných vzťahov. V dôsledku vzniknutého zásahu žiadali navrhovatelia podľa § 11 a § 13 ods. 2 Občianskeho zákonníka náhradu nemajetkovej ujmy v peniazoch. Odporca vo vyjadrení k žalobnému návrhu vzniesol námietku premlčania. Právo na náhradu nemajetkovej ujmy v peniazoch podľa § 13 ods. 2 Občianskeho zákonníka je jedným z relatívne samostatných prostriedkov ochrany práva na ochranu osobnosti fyzickej osoby a vzniká vtedy, ak morálne zadosťučinenie nepostačuje a pokiaľ došlo k zníženiu dôstojnosti fyzickej osoby alebo jej vážnosti v spoločnosti v značnej miere. Treba zdôrazniť, že právo na náhradu nemajetkovej ujmy v peniazoch má, na rozdiel od iných prostriedkov ochrany osobnosti, výrazný majetkový charakter. Je to peňažný nárok (reparačný nárok), ktorý tak isto ako iné obdobné práva na peňažnú satisfakciu, ktorých základom je nemajetková rovina (napr. právo na bolestné, sťaženie spoločenského uplatnenia, či náhradu nemajetkovej ujmy podľa § 444 Občianskeho zákonníka), podlieha režimu premlčania. Aj keď ide o satisfakciu v oblasti nemateriálnych osobnostných práv, jeho vyjadrenie v peniazoch spôsobuje, že ide o osobné právo majetkovej povahy, ktoré sa premlčuje vo všeobecnej trojročnej premlčacej dobe podľa § 101 Občianskeho zákonníka. ktorá začína plynúť odo dňa, kedy tento nárok mohol byť uplatnený prvýkrát (obdobne rozsudok Najvyššieho súdu SR sp. zn. 2 Cdo 278/2007). V danej veci treba za deň začatia plynutia premlčacej doby považovať 8.4.2004 (deň nasledujúci po dni, kedy došlo k úmrtiu manžela a otca navrhovateľov G. R.). Trojročná premlčacia doba uplynula 8.4.2007. Ak navrhovatelia uplatnili svoje práva proti odporcovi na súde až 31.5.2010, urobili tak oneskorene. Odporca uplatnil námietku premlčania práva navrhovateľov. Súd na túto oprávnenú námietku musel prihliadnuť a žalobu o zaplatenie náhrady nemajetkovej ujmy v peniazoch zamietnuť. Pokiaľ teda súd prvého stupňa návrh na začatie konania zamietol, rozhodol správne. Odvolací súd však vec inak právne posúdil, spôsobom a z dôvodov formulovaných vyššie, to všetko v súlade s ust. § 213 ods. 2 O.s.p.. Pokiaľ ide o namietané rozhodnutie o trovách prvostupňového konania, krajský súd vyhodnotil argumenty odporcu ako nedôvodné. Podľa § 150 ods. 1 O.s.p. ak sú tu dôvody hodné osobitného zreteľa, nemusí súd výnimočne náhradu trov konania celkom alebo sčasti priznať. Súd prihliadne najmä na okolnosti, či účastník, ktorému sa priznáva náhrada trov konania, uviedol skutočnosti a dôkazy pri prvom úkone, ktorý mu patril; to neplatí, ak účastník konania nemohol tieto skutočnosti a dôkazy uplatniť. Ustanovenie § 150 ods. 1 O.s.p. zakotvuje moderačné právo súdu, ktorým môže zmierniť dôsledky právnych noriem upravujúcich náhradu trov konania. Zákon pre takéto rozhodnutie vyžaduje splnenie dvoch predpokladov. Predovšetkým ide o dôvody hodné osobitného zreteľa a súčasne o výnimočné okolnosti. Účastníkovi, ktorý mal v konaní úspech, resp. ktorému by inak patrila náhrada trov konania, nemožno s odvolaním sa na § 150 ods. 1 O.s.p. nepriznať náhradu nákladov konania len na základe všeobecného záveru hodnotiaceho dopad rozhodovania o určitom druhu nároku. Jeho použitie musí zodpovedať zvláštnym okolnostiam konkrétneho prípadu a musí mať vždy výnimočný charakter. Dôvodom pre aplikáciu § 150 ods. 1 O.s.p. môžu byť aj pomery účastníkov (osobné, majetkové, zárobkové a iné pomery všetkých účastníkov). Pri skúmaní existencie podmienok hodných osobitného zreteľa je potrebné vziať do úvahy nielen pomery toho, kto by mal trovy konania zaplatiť, ale treba zohľadniť aj dopad takéhoto rozhodnutia najmä na majetkové pomery oprávneného účastníka. Významnými z hľadiska aplikácie § 150 ods. 1 O.s.p. sú tiež okolnosti, ktoré viedli k uplatneniu nároku (práva) na súde, postoj účastníkov v priebehu konania, charakter sporu a pod. Predmetom aktuálnej veci bolo zaplatenie náhrady nemajetkovej ujmy, ku ktorej malo dôjsť v dôsledku smrti G. R. pri plnení pracovných povinnosti. Aj napriek tomu, že odvolací súd uplatnený nárok nemohol vecne hodnotiť z dôvodu uplatnenej námietky premlčania, samotný predmet sporu a jeho okolnosti (smrť manžela a otca navrhovateľov) považoval za podstatný pri hodnotení nároku na náhradu trov konania. K podaniu žaloby došlo z pohľadu odvolacieho súdu na základe potreby kompenzovať stratu blízkeho rodinného príslušníka, ktorý rodine navrhovateľov zabezpečoval nielen materiálne prežitie, ale aj citovú a rodinnú stabilitu. V pozícii navrhovateľov navyše vystupujú aj maloleté deti, ktorých zaviazanie na náhradu trov konania by nebolo v súlade s princípmi spravodlivosti. Z rovnakých dôvodov rozhodol krajský súd aj o náhrade trov odvolacieho konania. Rozhodnutie prijal senát odvolacieho súdu pomerom hlasov 3 za, 0 proti. Poučenie: Proti tomuto rozsudku odvolanie nie je prípustné.

